sklep I U 760/2011
Datum: 2011-09-21T02:00:00.000+02:00
ecli: ECLI:SI:UPRS:2011:I.U.760.2011
sodisce: Upravno sodišče
oddelek: Upravni oddelek
podrocje: UPRAVNI SPOR - CIVILNO PROCESNO PRAVO
institut: tožba v upravnem sporu - pooblaščenec za sprejemanje pisanj - nepopolna tožba - poziv na popravo tožbe - zavrženje tožbe

## Jedro

Tožnik v postavljenem roku ni imenoval pooblaščenca za sprejemanje pisanj v Republiki Sloveniji. Pav tako ni sodišču posredoval tožbe, prevedene v slovenski jezik, zato je sodišče tožbo zavrglo.

## Izrek

Tožba se zavrže.

## Obrazložitev

Tožnik je dne 18. 4. 2011 vložil tožbo zaradi priznanja diplome. Ob predhodnem preizkusu tožbe je sodišče ugotovilo, da ima tožba formalne pomanjkljivosti. Tožnik živi v tujini, ob vložitvi tožbe pa ni imenoval pooblaščenca za sprejemanje pisanj v Republiki Sloveniji, kar bi moral storiti na podlagi 1. odstavka 146. člena Zakona o pravdnem postopku (ZPP). Ugotovilo je tudi, da je tožnik vložil tožbo v tujem jeziku. Sodišče je zato s posebnim sklepom opr. št. I U 760/2011-5 z dne 18. 4. 2011 imenovalo začasno zastopnico, upravičeno za sprejemanje pisanj, da mu vroči sklep, s katerim je tožniku naložilo, da v roku 30 dni, šteto od dneva, ko je ta sklep vročen začasni zastopnici, upravičeni za sprejemanje pisanj, imenuje pooblaščenca za sprejemanje pisanj v Republiki Sloveniji, hkrati tudi, naj v roku 30 dni od prejema pisnega odpravka sklepa pošlje sodišču dva izvoda tožbe prevedene v slovenski jezik. Opozorjen je bil tudi, da če ne bo ravnal v skladu z navedenim sklepom, bo sodišče tožbo zavrglo.

Tožnik v postavljenem 30 dnevnem roku pooblaščenca za sprejemanje pisanj v Republiki Sloveniji ni imenoval, prav tako ni sodišču posredoval tožbe, prevedene v slovenski jezik. Sodišče je zato na podlagi 1. odstavka 146. člena ZPP v zvezi s 1. odstavkom 22. člena ZUS-1 ter na podlagi 2. odstavka 32. člena ZUS-1 tožbo zavrglo.